М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ПЪРВОТО ТРИМЕСЕЧИЕ НА 2019 ГОДИНА**

**Развитие на икономическата среда**

Краткосрочната бизнес статистика отчете разнопосочно развитие в началото на 2019 г. Общият индикатор за бизнес климата в страната се повиши през първото тримесечие на 2019 г., воден от по-добри очаквания в търговията на дребно, строителството и услугите. Доверието на потребителите се влоши през първото тримесечие, но това се дължеше на динамиката през януари, докато през март индикаторът се подобри. Оценката на домакинствата за текущото им финансово състояние се повиши, а също така и очакванията им за бъдещата икономическа ситуация. За периода януари – февруари 2019 г. промишленото производство и продажби нараснаха средно с 4,6 и 6 % спрямо същия период на предходната година в сравнение с растежи от 2,5 и 5 % през първите два месеца на 2018 г. Благоприятното развитие при промишленото производство и оборот се дължеше основно на динамиката при продажбите за външния пазар. В същото време растежът при търговията на дребно се забави до 1,6 %, при ръст от 3,6 % през първите два месеца на 2018 г. Забавяне бе отчетено и при индекса на строителната продукция, който се повиши с 5,1 %, при ръст от 15,5 % през първите два месеца на 2018 г. Както и през предходната година, растежът при строителната продукция бе движен от сградното строителство.

През първите три месеца на 2019 г. коефициентът на регистрираната безработица продължи да се понижава на годишна база и достигна 5,9 % към края на март. Положителното развитие през годината бе подкрепено от търсенето на труд в сезонно-зависимите сектори на икономиката, както и от прилаганите активни програми и мерки.

През март инфлацията се ускори спрямо съответния месец на предходната година до 2,8 %, при 2,3 % в края на 2018 г. Общото повишение на потребителските цени за първото тримесечие от 2,5 % спрямо същия период на 2018 г. бе малко по-високо от прогнозата на МФ, заложена в ЗДБРБ за 2019 г. от 2,3 %. Най-голямо влияние за ускорението на инфлацията оказа нарастването на цените на храните и на енергийните стоки поради спада в произведените количества пшеница и други зърнени култури и зеленчуци през 2018 г., както и повишението на международните цени на пшеницата и на петрола през изминалата година. Цените на петрола, котирани в щатски долари, започнаха да нарастват от началото на 2019 г., но за първите три месеца тяхната динамика не показа повишение по месеци на годишна база. В същото време обезценката на еврото, която се ускори от началото на годината, бе проинфлационен фактор и цените на петрола тип Брент, преизчислени в евро (лева), се увеличиха през февруари и март съответно с 6,6 и 9,1 % спрямо съответните месеци на 2018 г. При базисната[[1]](#footnote-2)[1] инфлация не се наблюдаваше ускорение през първото тримесечие на 2019 година.

За първите два месеца на годината износът на стоки нарасна с 13,7 % (по текущи цени) спрямо съответния период на предходната година, а вносът се повиши с 6,7 %. По данни на НСИ, както при износа, така и при вноса бе отчетено номинално увеличение на търговията към държави-членки на ЕС и към трети страни. По отношение на услугите износът се увеличи с 2,5 %, подкрепен от всички основни групи услуги, с изключение на производствените услуги с материали за влагане, притежавани от други (т. нар. ишлеме). Вносът на услуги запази нивото си от предходната година. Общият баланс по търговията със стоки и услуги премина в излишък от 0,1 % от прогнозния БВП при отрицателна стойност от 0,4 % през същия период на 2018 г. По-високите входящи трансфери по линия на фондове от ЕС също допринесоха за нарастване на баланса по текущата сметка. Излишъкът по нея достигна 0,9 % от прогнозния БВП при 0,1 % през предходната година.

Кредитът за частния сектор продължи да нараства през първото тримесечие на 2019 г., като през февруари и март ускори растежа си до 8,7 и 7,8 % на годишна база, при 5,6 % през март 2018 г. Принос за ускорението имаше и включването на нова отчетна единица в обхвата на паричната статистика от април 2018 г. поради процеси на преобразуване чрез вливане в сектора. Тенденцията на намаление при лошите и преструктурирани кредити се запази и през първите три месеца на 2019 г. Кредитите за домакинства се ускориха повече и отбелязаха растеж от 10,7 и 11 % през февруари и март, докато тези за нефинансови предприятия се увеличиха съответно с 6,2 % и 5,3 %.

Депозитите в банковата система продължиха да нарастват въпреки средата на ниски лихвени проценти в ЕС. Жилищните кредити продължиха възходящата си динамика, нараствайки с годишен темп от 11,3 % през февруари и 11,5 % през март.

**Пролетна прогноза на ЕК**

В своята пролетна макроикономическа прогноза, Европейската комисия очаква растежът на българската икономика да се повиши от 3,1 % през 2018 г. до 3,3 % през 2019 г. и 3,4 % през 2020 година, което е близко до заложеното в прогнозата на Министерството на финансите в Конвергентната програма на Република България 2019-2022 за ръст от 3,4 % през 2019 г. и 3,3 % през 2020 г. Според ЕК рисковете пред прогнозата за растежа са балансирани. По-висок растеж може да се очаква при по-голям от очакванията растеж на частното потребление, в условия на допълнително затягане на пазара на труда и подобрение на доверието на потребителите. Основният риск за прогнозата е свързан с възможността от значително свиване на търсенето от основни търговски партньори.

Прогнозата отчита силната фискална позиция през изминалата година, когато излишъкът на сектор „Държавно управление“ достигна 2 % от БВП. През следващите години ЕК очаква бюджетният резултат да остане положителен, но да намалее до 0,8 % през 2019 г., след което да достигне 1 % от БВП през 2020 година. Водещо влияние за развитието на бюджета ще оказват публичните инвестиции, финансирани с национални или европейски средства. В прогнозата на ЕК също така се очаква тенденцията за намаление на дълга на сектор „Държавно управление“ да продължи, като към 2020 г. се прогнозира той да се свие до 18,4 % от БВП.

**Априлски Нотификационни таблици за дефицита и дълга на България**

Съгласно априлските Нотификационни таблици за дефицита и дълга на България салдото на сектор „Държавно управление“ за 2018 г. е положително в размер на 2,0 % от БВП, а оценката по програмата за 2019 г. е бюджетната позиция да остане близка до балансирана.

На база на публикуваните в края на април данни на Евростат за дефицита и дълга на държавите членки през 2018 г. се отчита подобрение и на двата показателя средно за ЕС. Осреднената стойност на дефицита за държавите-членки на ЕС за 2018 г. се равнява на 0,6 % от БВП (подобрение от дефицит в размер на 1,0 % от БВП за 2017 г.), а за страните от еврозоната – 0,5 % от БВП (подобрение от 1,0 % от БВП за 2017 г.). Тринадесет държави членки отчитат излишък за 2018 г., една - балансирано бюджетно салдо, а други дванадесет отчитат дефицит в рамките на референтната стойност на Пакта за стабилност и растеж (до 3 % от БВП). Само две държави-членки (Румъния и Кипър) отчитат дефицит по-висок или равен на референтната стойност.

По отношение на дълга, България е трета (след Естония и Люксембург), с най-нисък дълг на сектор „Държавно управление“ в ЕС за 2018 г. – 22,6 % от БВП, като спрямо предходната година се отчита понижение с 3,0 пр. п. Четиринадесет държави членки надвишават референтната стойност от 60 % от БВП в Пакта за стабилност и растеж, като средно за ЕС дългът се свива с 1,7 пр. п. на годишна база до 80,0 % от БВП за 2018 година.

Постигнатото подобрение на бюджетната позиция на България и отчетеното превишение на приходите над разходите за последните две години (2017 и 2018 г) позволиха дългът на сектор „Държавно управление“ през този период да бъде намален номинално с около 3,4 млрд. лв., което като относителен дял в БВП представлява намаление със 7,0 пр. п. Въз основа на допусканията в Конвергентната програма на Република България 2019-2022 г. се очаква той да продължи да се свива през целия хоризонт на прогнозата и към края на 2022 г. да намалее до 16,7 % от прогнозния БВП.

# Основни показатели по консолидираната фискална програма[[2]](#footnote-3) за първото тримесечие на 2019 г.

Изпълнението на основните показатели по консолидираната фискална програма за първото тримесечие на 2019 г. е представено на следната таблица:

***Таблица[[3]](#footnote-4) №1 (млн. лв.)***

|  |  |  |  |  |  |
| --- | --- | --- | --- | --- | --- |
| **ПОКАЗАТЕЛ** | **Разчет 2019 г.** | **Отчет към 31.03.2019 г.** | | | **Изпълнение** |
| **КФП** | **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ И ПОМОЩИ** | **43 857,0** | **10 857,8** | **10 303,2** | **554,6** | **24,8%** |
| Данъчни приходи | 34 546,1 | 8 520,3 | 8 520,3 |  | 24,7% |
| Неданъчни приходи | 6 627,6 | 1 775,7 | 1 775,4 | 0,3 | 26,8% |
| Помощи | 2 683,3 | 561,8 | 7,4 | 554,3 | 20,9% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **44 457,0** | **9 051,1** | **8 518,1** | **533,0** | **20,4%** |
| Нелихвени | 42 297,4 | 8 208,9 | 7 675,9 | 533,0 | 19,4% |
| Текущи | 35 697,9 | 7 678,4 | 7 455,9 | 222,5 | 21,5% |
| Предоставени тек. и капит. трансфери за чужбина | 14,4 | 6,6 | 0,5 | 6,1 | 45,6% |
| Капиталови | 6 585,2 | 523,9 | 219,5 | 304,5 | 8,0% |
| в т.ч. нетен прираст на държавния резерв | 19,2 | -0,6 | -0,6 |  |  |
| Лихвени | 669,2 | 376,1 | 376,1 |  | 56,2% |
| Резерв за неотложни и непредвидени разходи | 208,2 |  |  |  |  |
| Вноска за общия бюджет на ЕС | 1 282,1 | 466,1 | 466,1 |  | 36,4% |
| Трансфер от централния бюджет |  |  | -122,5 | 122,5 |  |
| **БЮДЖЕТНО САЛДО** | **-600,0** | **1 806,7** | **1 662,6** | **144,1** |  |

* + **Приходите и помощите по консолидираната фискална програма** (КФП) към края намесец март 2019 г. са в размер на **10 857,8 млн. лв.,** което представлява 24,8 % от годишните разчети към ЗДБРБ за 2019 г. Съпоставени със същия период на предходната година, данъчните и неданъчните приходи нарастват с 1 212,6 млн. лв. (13,4%), а постъпленията от помощи (основно грантове по програмите и фондовете на ЕС) нарастват с 425,2 млн. лева.

Общата сумана ***данъчните постъпления*** (вкл. приходите от осигурителни вноски) са в размер на ***8 520,3 млн. лв****.*, което представлява 78,5 % от общите постъпления по КФП за периода. Постъпленията в групата представляват 24,7 % от разчета за годината и нарастват номинално с 691,7 млн. лв. (8,8 %) спрямо отчетените към март 2018 година. Приходите в частта на *преките данъци* възлизат на 1 445,5 млн. лв., което представлява 22,0 % от разчета за 2019 г. Съпоставени със същия период на 2018 г., преките данъци намаляват с 0,5 % (7,7 млн. лв.). Приходите от *косвени данъци* са в размер на 4 286,9 млн. лв., което представлява 26,1 % от годишния разчет. Съпоставени с първото тримесечие на 2018 г. косвените данъци бележат ръст от 11,9 % (457,6 млн. лв.). Постъпленията от *други данъци* (включват други данъци по ЗКПО, имуществени данъци и др.) са 333,4 млн. лв., което представлява 28,5 % от разчетите към ЗДБРБ за 2019 г. и сравнени с март 2018 г. са близки по размер. Приходите от ***социалноосигурителни и здравни вноски*** към 31.03.2019 г. са в размер на 2 454,5 млн. лв. или 23,6 % от планираните за годината, като спрямо същия период на предходната година нарастват с 238,4 млн. лева. (10,8 %).

***Неданъчните приходи*** са в размер на **1 775,7 млн. лв**., което представлява 26,8 % изпълнение на годишните разчети. Следва да се отбележи, че при неданъчните приходи се проявява базов ефект в частта на приходите по бюджета на Фонд „Сигурност на електроенергийната система“, поради влезлите в сила промени в Закона за енергетиката от 01.07.2018 г., с които бе променен механизма за събиране на приходи по бюджета на фонда. Поради тази причина приходите по бюджета на фонда за първите три месеца на 2019 г. са по-високи от постъпленията за същия период на 2018 г.

Постъпленията от ***помощи*** от страната и чужбина (основно помощи от фондовете на ЕС) са в размер на **561,8 млн. лв.**

* **Разходите по консолидираната фискална програма** (вкл. вноската на Република България в общия бюджет на ЕС) към 31.03.2019 г. **са в размер на 9 051,1 млн. лв.,** което представлява 20,4 % от годишния разчет. За сравнение разходите за същия период на предходната година са в размер на 8 628,2 млн. лева. Номиналното нарастване, съпоставено с март 2018 г., е основно поради по-високия размер на вноската в общия бюджет на ЕС, увеличение на разходите за персонал (поради увеличението с 10 на сто на средствата за заплати, възнаграждения и осигурителни вноски на заетите в бюджетния сектор и поредната стъпка на увеличение на възнагражденията в сектор „Образование“), както и по-високи социални и здравноосигурителни плащания (базов ефект от увеличението на пенсиите от юли 2018 г. и увеличение на здравноосигурителните плащания, заложено в ЗБНЗОК за 2019 г.).

***Нелихвените разходи*** са в размер на 8 208,9 млн. лв., което представлява 19,4 % от годишния разчет. *Текущите нелихвени разходи* са в размер на 7 678,4 млн. лв. *Капиталовите разходи* (вкл. нетния прираст на държавния резерв) възлизат на 523,9 млн. лева. *Предоставените текущи и капиталови трансфери за чужбина* са в размер на 6,6 млн. лева. ***Лихвените плащания*** са в размер на 376,1 млн. лв. (56,2 % от планираните за 2019 година).

* **Частта от вноската на Република България в общия бюджет на ЕС**, изплатена към 31.03.2019 г. от централния бюджет, възлиза на **466,1** млн. лв., което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г., в т.ч.:
* ресурс на база брутен национален доход – 325,1 млн. лв.;
* ресурс на база данък върху добавената стойност – 72,3 млн. лв.;
* корекция за Обединеното кралство – 26,0 млн. лв.;
* традиционни собствени ресурси (мита) – 39,5 млн. лв.;
* участие във финансиране на брутното намаление за Нидерландия, Швеция, Дания и Австрия – 3,2 млн. лв.
* **Бюджетното салдо** по консолидираната фискална програма към март 2019 г. е **положително** в размер на **1 806,7 млн. лв.** (1,6 % от прогнозния БВП) и се формира от излишък по националния бюджет в размер на 1 662,6 млн. лв. и излишък по европейските средства в размер на 144,1 млн. лева.
* **Общият размер на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за първото тримесечие на 2019 г. е **1 312,2 млн. лв. Нетните постъпления от ЕС към 31.03.2019 г.** (касови постъпления от ЕС, намалени с вноската в общия бюджет на ЕС) са положителни в размер на **846,1 млн. лева**.
  + - **Фискалният резерв[[4]](#footnote-5)** към 31.03.2019 г. е **10,33 млрд. лв**., в т.ч. 9,97 млрд. лв. депозити на фискалния резерв в БНБ и банки и 0,36 млрд. лв. вземания от фондовете на Европейския съюз за сертифицирани разходи, аванси и други.

# Промени в данъчното законодателство за 2019 г.

Приетите изменения в данъчното законодателство за 2019 г. са свързани с оптимизиране на събираемостта, повишаване на приходите и справяне със сенчестата икономика, чрез предотвратяване на възможностите за отклонение и избягване от данъчно облагане и подобряване на контролната дейност на приходните администрации. Разширяват се мерките по отношение на намаляване на административната тежест и разходите за бизнеса и гражданите.

С промените в данъчната нормативна уредба се хармонизира българското данъчно законодателство с изискванията на европейските директиви и решения на Съда на Европейския съюз и се прецизират разпоредби, във връзка с възникнали несъответствия при единното тълкуване и практическото прилагане на данъчните закони.

**Промени в Закона за данък върху добавената стойност**

***Промени, свързани с въвеждане на правилата на новоприети европейски директиви с цел хармонизиране с изискванията им***

В националното законодателство са въведени разпоредбите на Директива (ЕС) 2017/2455 на Съвета от 5 декември 2017 година за изменение на Директива 2006/112/ЕО и Директива 2009/132/ЕО по отношение на някои задължения, приложими при доставките на услуги и дистанционните продажби на стоки. Въвежда се праг от 10 000 евро при осъществяване на доставки на далекосъобщителни услуги, на услуги за радио- и телевизионно излъчване и на услуги, извършвани по електронен път, по които получатели са данъчно незадължени лица. Когато общата стойност без данъка върху добавената стойност на тези доставки е под прага, т.е. под 10 000 евро, и при условие че доставчикът е установен, има постоянен адрес или обичайно пребиваване само на територията на една държава членка, мястото на изпълнение на доставките ще е там, където доставчикът е установен, има постоянен адрес или обичайно пребиваване. Доставката, с която се надхвърля прага ще е с място на изпълнение по сега действащия ред, т.е. там, където е установено данъчно незадълженото лице получател. Дадена е възможност, дори прагът да не е надхвърлен, доставчикът да може да избере да определя мястото на доставка там, където е установено данъчно незадълженото лице получател по услугата.

Въведени са разпоредбите на Директива (ЕС) 2016/1065 на Съвета от 27 юни 2016 година за изменение на Директива 2006/112/ЕО в Закона за данък върху добавената стойност (ЗДДС) по отношение на данъчното третиране на ваучери по ЗДДС, като се пояснява кога е налице доставка на стока или услуга. С цел гарантиране на сигурно и еднакво третиране, наличие на съответствие с принципите за общ данък върху потреблението, точно пропорционален на цената на стоките и услугите, избягване на непоследователност, нарушаване на конкуренцията, двойно данъчно облагане или необлагане, са въведени са отделни правила по отношение на третирането на ваучерите за целите на ДДС.

Въведени са разпоредбите на Директива (EС) 2018/912 на Съвета от 22 юни 2018 година за изменение на Директива 2006/112/ЕО относно общата система на данъка върху добавената стойност по отношение на задължението за спазване на минимален размер на стандартната данъчна ставка.

***Промени, свързани с по-нататъшното хармонизиране с правилата на Директива 2006/112/ЕО относно общата система на ДДС***

Въведена е възможността, предвидена в чл. 211, параграф 2 от Директива 2006/112/ЕO за отложено начисляване на ДДС от вносител при внос на стоки на територията на страната. Тази опция ще може да се прилага за определени видове стоки, които не са акцизни стоки и не са предназначени за крайно потребление. Лицата, които изпълняват условията, предвидени в закона, ще могат да начисляват дължимия при внос данък в справката-декларация за ДДС, като отпада задължението за ефективно внасяне на данъка в съответното митническо учреждение. Ще е налице и право на приспадане на данъчен кредит по реда на [чл.71, т.10](https://www.tita.bg/page/20#zdds_chl_71) от ЗДДС, като разпоредбите, относно този специален режим на отложено начисляване на ДДС влизат в сила от 01.07.2019 г.

***Промени в резултат на констатирани от Европейската комисия (ЕК) неизпълнения на Република България и открити процедури за нарушение***

Във връзка с получено официално уведомително писмо от ЕК по открита процедура за нарушение за неизпълнение на Република България на задълженията по чл. 273 от Директива 2006/112/ЕО на Съвета и чл. 16 от Хартата на основните права на Европейския съюз, са приети изменения в ЗДДС по отношение на задължението за предоставяне на обезпечение за данъчно задължените лица, които през текущия данъчен период извършват достави на течни горива над 25 000 лв., като отпада изискването размера на обезпечението, да не може да бъде по-малък от 50 000 лв.

***Прецизиране на разпоредби поради възникнали затруднения при практическото прилагане на закона***

С оглед по-голяма правна сигурност при извършване на корекция на ползван данъчен кредит за дълготраен актив, в ЗДДС се пренасят разпоредбите от правилника за прилагането му, които регламентират, че 5-годишният срок, съответно 20-годишният срок, спира да тече за всяка календарна година, през която дълготрайният актив изобщо не се използва.

Прието е изменение за генериране в електронен вид на фискалния/системния бон и предоставянето му на купувача, в случаите на продажби на стоки или услуги чрез електронен магазин, при които няма физически контакт между доставчика и получателя по доставката. НАП ще поддържа публичен електронен списък на електронните магазини, чрез които български задължени лица извършват търговска дейност в интернет, с цел защита на потребителите при пазаруване в интернет и намаляване сивия сектор в интернет търговията.

С цел премахване на несъразмерността на прилаганата от закона административно наказателна норма се отменя мярката за принудително запечатване на обект за срок от 30 дни в случаите на неспазване реда или начина на ежедневно отчитане на оборотите от продажби, когато това е задължително.

***Промени, свързани с намаляване на административната тежест и разходите за бизнеса и гражданите***

Приети са промени, свързани с дерегистрация по избор след изтичането на 12 месеца от началото на календарната година, следваща годината на доброволната регистрация.

С цел облекчаване на лицата при дерегистрация по закона е предвидено срокът за внасяне на данъка по справка-декларацията за последния данъчен период да се увеличи до края на календарния месец, следващ месеца, през който е следвало да бъде подадена. Прието е изменение, с което, когато едно лице се дерегистрира и повторно се регистрира по закона в рамките на един данъчен период - за стоките и услугите, които са били налични, както към датата на дерегистрацията, така и към датата на последващата регистрация, да не се начислява данък при дерегистрацията.

С оглед общата тенденция за електронизация на подаването на данни към НАП и намаляване на административната тежест, е направена промяна, с която регистърът за вътреобщностни доставки на нови превозни средства, по които получатели са нерегистрирани за целите на ДДС лица в други държави членки, който водят регистрираните лица, извършили такива доставки през съответното календарно тримесечие се подава по електронен път, а не на технически носител.

**Промени в Закона за акцизите и данъчните складове**

***Промени, свързани с намаляване на административната тежест и разходите за бизнеса и гражданите***

Във връзка с намаляване на административната тежест, както и уреждане на хипотеза за освобождаване от облагане с акциз на енергийни продукти с кодове по КН от 2711 12 11 до 2711 19 00 - в опаковки по смисъла на Закона за защита на потребителите до 5 литра, е допълнена разпоредбата на чл. 24, ал. 1, т. 3 от Закона за акцизите и данъчните складове (ЗАДС).

С цел намаляване на административната тежест за лицензираните складодържатели, регистрираните получатели, временно регистрираните получатели и регистрираните изпращачи, са направени изменения в закона, които съответстват на разпоредбите на Наредба № 2 от 19.03.2018 г. за условията и реда за подаване на документи по ЗАДС по електронен път. Съгласно наредбата отпадна необходимостта от предоставянето на митническата администрация на имената на служителите, упълномощени да подписват електронни административни документи и спесимени на подписите им.

Със създаването на нов член в ЗАДС законово се регламентира възможността за анулиране/деактивиране на погрешно подадени искания, описи и отчети за бандероли по писмено искане на лицето. Искането за бандероли може да се анулира преди изпращането му до отдел "Контрол върху отпечатването на ценни книжа" в Министерството на финансите, с което се намалява административната тежест върху данъчно задължените по закона лица.

***Прецизиране на разпоредби поради възникнали затруднения при практическото прилагане на закона и с оглед необходимостта от хармонизиране на българското данъчно законодателство с изискванията на европейските директиви и решения на Съда на Европейския съюз***

Направени са допълнения във връзка с отстраняване на затруднения в тълкуването, че не могат да бъдат данъчнозадължени лица и съответно да се образува ревизионно производство спрямо лица, подали искане за възстановяване на акциз, които не са регистрирани по ЗАДС и лицата, посочени в чл. 3, ал. 2 от ЗАДС, когато са произвели или са участвали в производството на акцизни стоки, държат или са участвали в държането на акцизни стоки, разпореждат се или са се разпоредили с акцизни стоки, за които не е бил заплатен акциз или акцизът е бил заплатен частично.

Приета е разпоредба, която въвежда солидарна отговорност за събиране на задълженията за акциз, в случаите на потребление на енергийни продукти извън условията на ползване на данъчно облагане. В тази връзка е предвидено допълнение, което урежда хипотезата за освобождаване за потребление да се счита, неизпълнението на условие по отношение на крайното потребление, за което е ползвано освобождаване от заплащане на акциз. Целта е да се избегне възстановяването на акциз при неизпълнение на условие по отношение на крайното предназначение, и в случаите на доставката на енергийни продукти за зареждане на плавателни съдове и въздухоплавателни средства. Промяната е в съответствие с чл. 21, параграф 4 от Директива 2003/96/ на Съвета от 27 октомври 2003 година относно преструктурирането на правната рамката на Общността за данъчно облагане на енергийните продукти и електроенергията.

Създаден е специален ред за уведомяване на митническите органи за бутилирани алкохолни напитки и ограничени серии пури с колекционерска стойност. Промяната е направена вследствие на възникнали практически казуси, свързани с държането на високо алкохолни напитки без бандерол с висока колекционерска стойност. Целта на промяната е да се уреди нормативно възможността за колекциониране на такива акцизни стоки (алкохолни напитки и пури). В случай, че колекционерите на тези стоки са изпълнили изискванията на закона, спрямо тях не се ангажира административнонаказателна отговорност.

Направено е изменение, с което се регламентира, че за целите на възникване на задължението за заплащане на акциз не е необходимо да има установено нарушение, включително и с влязло в сила наказателно постановление, за да може да бъде извършено ревизионно производство.

Направено е изменение, с цел създаване на законова регламентация относно условието за заплащане на пълното задължение за акциз, при надвишаване на годишното допустимо производство от 200 000 хектолитра бира от лице, което е получило удостоверение за независима малка пивоварна.

Прецизирана е разпоредбата на чл. 90б, ал. 1, за да се разшири обхватът на обектите, в които се извършва търговия с тютюневи изделия. С промяната е създадена нормативна възможност за издаване на разрешения за продажба на тютюневи изделия и за обекти за зареждане на моторни превозни средства с горива, освен включените в понятието „бензиностанция“, регламентирано в закона.

Направено е изменение в ЗАДС, с оглед улеснение на лицата, предоставящи услуги за публикуване на обяви и съобщения за продажба на акцизни стоки, включително в електронен вид. С прецизирането на текста се обхващат и случаите, в които се предлагат за продажба и алкохолни напитки (вино), което представлява една голяма част от предлаганите за продажба акцизни стоки чрез интернет. С цел търговия, физическите лица произвеждат масово вина в нарушение на чл. 60 от ЗАДС, като по този начин реализират неофициални доходи и укриват данъци. От забраната е предвидено изключение за търговците, чиято обичайна дейност е легалната търговия с алкохолни напитки и същите предлагат онлайн вино, бира и спиртни напитки (предлагането и продажбата на тютюневи изделия чрез интернет е забранено от Закона за тютюна, тютюневите и свързаните с тях изделия). Задължително условие обаче е предлагането на акцизните стоки да става чрез електронен магазин, регистриран в НАП.

***Промени в резултат на констатирани несъответствия с правото на ЕС и хармонизиране на националното с европейското законодателство, с цел единното прилагане, при съобразяване с практиката на Съда на ЕС***

Във връзка с Решение на Съда на ЕС /СЕС/ от 6 април 2017 г. по дело C‑638/15 и в съответствие с разпоредбите на Директива 2011/64/ЕС на Съвета от 21 юни 2011 година относно структурата и ставките на акциза върху обработен тютюн, е прието изменение в ЗАДС, с което изсушени, плоски, с неправилна форма, частично обезжилени тютюневи листа, преминали процес на изсушаване и контролирано овлажняване, които съдържат глицерин и са годни за пушене след проста манипулация посредством смачкване или ръчно нарязване, спадат към понятието „тютюн за пушене“ по смисъла на разпоредбите на директивата.

Прецизирана е разпоредба в ЗАДС, с оглед Решение на СЕС по дело С-30/17, в което е постановено, че чл. 3, параграф 1 от Директива 92/83/ЕИО на Съвета от 19 октомври 1992 година за хармонизиране на структурата на акцизите върху алкохола и алкохолните напитки трябва да се тълкува в смисъл, че при определянето на данъчната основа за облагане на ароматизирани бири по скалата на Плато следва да се взема предвид сухият екстракт в първичната мъст, без да се отчитат добавените след приключване на ферментацията овкусители и захарен сироп. В цитираното решение е посочено, че понятието „градус Плато“, съдържащо се в разпоредбите на Директива 92/83, трябва да се тълкува като мерна единица, отнасяща се за първоначалната плътност на бирата и следователно за нейната първоначална мъст.

**Промени в Закона за данъците върху доходите на физическите лица**

***Намаляване административната тежест и разходите за лицата и приходната администрация***

С оглед намаляване на административната тежест и улесняване на лицата при ползване на данъчните облекчения за млади семейства, за деца и за деца с увреждания, е направено изменение в закона, с което отпада задължението към годишната данъчна декларация да се прилага писмена декларация от съпруга/та, че същият/ата няма да ползва данъчното облекчение. За избягване на злоупотреби, свързани с облекчения режим на ползване на тези данъчни преференции, е предвидено възстановяване на частта от данъка и от двете страни, съответстваща на размера на ползваното облекчение. Целта е да се избегнат случаите на неспазване на закона, като се санкционират некоректните данъкоплатци.

По отношение на данъчните облекчения за деца и за деца с увреждания, е създадена правна възможност за ползване на облекченията и от двамата родители, когато доходите им не позволяват те да се приложат от единия родител, което се среща най-вече при прилагане на данъчното облекчение за деца с увреждания. Целта е да се даде възможност и на семействата с по-ниски доходи да прилагат пълния размер на облекчението.

Посочените промени се прилагат при ползване на данъчни облекчения за 2018 година.

Приета е промяна в режима на облагане на придобитите облагаеми парични и предметни награди от игри, състезания и конкурси, които не са предоставени от работодател или възложител, като се преминава от облагане с данък върху годишната данъчна основа към облагане с окончателен данък. Приетото изменение намалява административната тежест за лицата, които няма да са задължени да декларират тези доходи в годишната си данъчна декларация, предвид и обстоятелството, че в голям брой случаи те забравят да ги декларират, поради случайния им характер, което от своя страна е свързано с налагането на имуществена санкция/глоба. Отпада и задължението на предприятията-платци на наградите да издават служебни бележки. Същевременно се повишава стойността на необлагаемите награди от 30 на 100 лв., което също ще облекчи както лицата, получили такива награди, така и платците на наградите.

Въведена е нова разпоредба, с която се прецизира начина на закръгляване на годишните данъци върху доходите на физическите лица, така че дължимият данък за довнасяне по годишна данъчна декларация да се внася без стотинки, а само в левове. Посочената промяна се прилага и при деклариране на доходите за 2018 година.

Прието е изменение, с което се предвижда едномесечен срок за внасянето на дължим данък за доходи на починали лица от датата, на която изтича срокът за подаване на годишната данъчна декларация от наследниците/заветниците - 30 април. Целта на направената промяна е избягване начисляването на лихви за просрочие, в случаите, когато наследниците по една или друга причина се възползват от законовата възможност за подаване на декларация за дължимия данък след 30 април.

Приета е напълно нова концепция за премахване на хартиения носител на служебните бележки по чл. 45 от ЗДДФЛ за придобития през годината облагаем доход и удържания данък на физическите лица, като отпада законовото задължение на работодателите за издаване на служебни бележки и това става само при поискване от страна на лицата. Механизмът на направената промяна предвижда информацията от служебната бележка да се предоставя от платците на доходите с подаваната от тях справка по чл. 73, ал. 1 от ЗДДФЛ след малки допълнения към настоящия й образец.

***Електронно подаване на декларации по Закона за данъците върху доходите на физическите лица (ЗДДФЛ)***

Приета е промяна, с която предприятията-платци на доходи, както и самоосигуряващите се лица по смисъла на [Кодекса за социално осигуряване](apis://Base=NARH&DocCode=2016&Type=201/), подават само по електронен път декларацията по [чл. 55, ал. 1](apis://Base=NARH&DocCode=40640&ToPar=Art55_Al1&Type=201/) и справката по чл. 73, ал. 1 от ЗДДФЛ. Също така е въведено изменение за подаването на информацията от работодателите, изплатили доходи от трудови правоотношения на лица, които са местни за друга държава-членка на ЕС, да се осъществява само по електронен път. Отпада задължението на работодателите за издаване на служебни бележки на хартиен носител, като вместо това информацията се подава по електронен път към данъчната администрация, като целта е данните автоматично да се зареждат в образците на годишните данъчни декларации на лицата. Промяната значително ще опрости процеса на попълването и подаването на декларациите по електронен път. Посочените промени се прилагат за годишната данъчна декларация и съответно за справките, за които задължението за подаване възниква след 31 декември 2019 година.

***Синхронизиране на разпоредбите на ЗДДФЛ с тези на Закона за корпоративното подоходно облагане (ЗКПО)***

Синхронизирани са разпоредбите на ЗДДФЛ с тези на ЗКПО по отношение на годишния отчет за дейността на лицата, които не осъществяват дейност по смисъла на Закона за счетоводството, като конкретно е прието лицата търговци по смисъла на Търговския закон, които през данъчната година не са осъществявали дейност по смисъла на Закона за счетоводството, да не подават годишен отчет за дейността. Промяната е и с цел намаляване на административната тежест на лицата. Приета е уточняваща и прецизираща разпоредба с цел синхронизиране на ЗДДФЛ с аналогична разпоредба в ЗКПО относно срока за окончателния данък за доходи от дивиденти под формата на скрито разпределение на печалбата.

**Промени в Закона за корпоративното подоходно облагане**

***Въвеждане на данъчни правила в Закона за корпоративното подоходно облагане в съответствие с разпоредбите, установени с Директива 2016/1164, ограничаващи възможностите за агресивно данъчно планиране и избягване от облагане***

* Правило за ограничаване на приспадането на лихвите (чл. 4 на Директива 2016/1164) – с Директивата е въведено правило за ограничаване на приспадането на лихвите. Целта на това правило е да се предотвратят практиките, водещи до свиване на данъчната основа и прехвърлянето на печалби чрез прекомерни лихвени плащания, като се ограничи приспадането на превишението на разходите по заеми. С промените в ЗКПО се въвежда ново правило за ограничаване на приспадането на лихви и се въвежда праг, при който новото правило не се прилага, когато превишението на разходите по заеми, определено за текущата година, не надвишава прага от левовата равностойност на 3 000 000 евро, определена по официалния валутен курс на лева към еврото. Предвидено е данъчно задължените лица, които са под прага от 3 000 000 евро, да продължат да прилагат режима на слаба капитализация. На регулиране по новото правило ще подлежи превишението на разходите по заеми, т.е. сумата, с която общият размер на признатите за данъчни цели разходи по заеми превишава общия размер на признатите за данъчни цели приходи от лихви и други икономически еквивалентни приходи. Обхватът на регулируемите разходи по заеми е по-широк, като в него се включват всички разходи за лихви по всякакъв вид дълг, други разходи, които са икономически еквивалентни на лихви, както и други разходи, направени във връзка с набирането на средства, като в законопроекта, базирайки се на директивата, е включен списък с примери за разходи по заеми, който не е изчерпателен;
* Правило за контролираните чуждестранни дружества и изчисляване на дохода на дружеството (чл. 7 и 8 от Директива 2016/1164) – с Директивата се въвеждат правила за облагане на доходи от контролирани чуждестранни дружества. В съответствие с Директивата са приети изменения в ЗКПО, с които се въвежда нов режим за облагане на печалба, произтичаща от чуждестранни образувания и места на стопанска дейност, които отговарят на условията за контролирано чуждестранно дружество. Въвеждането на облагане на неразпределената печалба на чуждестранно образувание и на печалба на място на стопанска дейност, в случаите, в които попадат в обхвата на контролирано чуждестранно дружество и то само при условие, че не осъществява съществена стопанска дейност, от една страна предотвратява избягването от облагане в страната чрез прехвърляне на печалби към страни с по-ниско данъчно облагане, а от друга страна гарантира спазването на основните свободи и не води до прекомерно увеличаване на административната тежест за лицата. Предвид това, така предложеният подход за облагане на контролираните чуждестранни дружества е балансиран и неутрален по отношение на големината на чуждестранните дружества и вида на осъществяваната от тях дейност.

***Промени, във връзка с реда за деклариране и внасяне на корпоративен данък, на данък, удържан при източника, на данък върху разходите и на алтернативен данък в случаите на прекратяване с ликвидация или поради несъстоятелност, прекратяване на дейността на място на стопанска дейност на чуждестранно юридическо лице в България или прекратяване на неперсонифицирано дружество или осигурителна каса***

Целта на въведените изменения е облекчаване на процеса по деклариране и внасяне на данъка, като е унифициран срокът за подаване на данъчни декларации и за внасяне на дължимите данъци за последния данъчен период за всички хипотези на заличаване/прекратяване на данъчно задължено по ЗКПО лице и за всички видове данъци, дължими по реда на този закон.

**Промени в Закона за местните данъци и такси**

***Промени в Закона за местните данъци и такси (ЗМДТ), свързани с въвеждане на мярка против злоупотребите с данъчното облекчение за основно жилище***

Приета е промяна, свързана с предотвратяване на некоректно ползване на данъчно облекчение за основно жилище, съгласно която данъкът върху недвижимите имоти се определя в пълен размер за всички жилища на данъчно задълженото лице, при установяване, че същите са декларирани като основни жилища и за периода, в който едновременно са декларирани като основни жилища.

***Промяна, свързана с въвеждане на нова концепция за определяне на данъка върху превозните средства за леките автомобили и товарните автомобили с технически допустима максимална маса не повече от 3,5 тона***

Приета е нова концепция за определяне на данъка върху превозните средства за леките и товарните автомобили чрез въвеждане на имуществен и екологичен компонент.

Имущественият компонент отчита мощността и годината на производство на автомобила, а екологичният компонент отчита екологичната категория на автомобила, респективно замърсяването, което причинява съответният автомобил.

Имущественият компонент се определя от ставката за тази част от данъка и мощността на двигателя, коригирани с коефициент в зависимост от годината на производство на автомобила. В закона са предвидени шест диапазона на мощности на автомобили и съответно минимална и максимална стойност на границите на размера на данъка за всеки диапазон на мощност. Доколкото тази част от формирането на данъка е в частта имуществен компонент, се запазва принципа за определяне на по-високи граници на ставка на данък за по-мощните автомобили. Запазва се правото на общинския съвет да определя размера на данъчната ставка. Коефициентът за годината на производство на автомобила е диференциран по години. Прецизирането на коефициентите цели създаването на финансов инструмент за стимулиране извеждането на по-стари автомобили от употреба и замяната им с по-нови и по-екологични автомобили, предвид това, че автомобилите над 20 години са ненадеждни, изискват големи разходи за поддръжка и причиняват големи замърсявания на въздуха с вредни емисии.

Екологичният компонент е свързан с екологичните характеристики на автомобила и представлява коригиращ коефициент, който отразява екологичната категория на автомобила, която е свързана с европейските стандарти за изгорели газове (познати още като Евро 1, 2, 3, 4, 5 и 6). Екологичният компонент осигурява облекчение за собствениците на автомобили, съответстващи на екологични стандарти „Евро 4“ и по-високи, и утежнение за собствениците на автомобили, които не съответстват на екологична категория или съответстват на екологична категория, по-ниска от „Евро 4“.

По отношение на коефициента за екологична категория в законопроекта са определени границите, в рамките на които общинският съвет следва да определи размера на коефициента за всяка екологична категория.

***Промени, свързани с облекчаване на административната тежест***

Направено е изменение, съгласно което нотариусите, при реализиране на сделка или действие за придобиване на моторно превозно средство, извършват проверка за наличието или липсата на задължения за данък върху превозното средство чрез автоматизиран обмен на данни със системата за обмен на информация, поддържана от Министерството на финансите в изпълнение на чл. 5а от ЗМДТ, при посредничеството на информационната система на Министерството на вътрешните работи.

Въведен е 7-дневен срок след извършване на сделката или действието по придобиване на недвижим имот или моторно превозно средство нотариусите да уведомяват съответната община за прехвърлените вещни права върху недвижимия имот или моторното превозно средство, както и да предоставят информация за размера на заплатения данък по чл. 49, ал. 2 и за основата, върху която е определен. Промяната е свързана с осигуряване на яснота за прехвърлените през периода недвижими имоти и моторни превозни средства и размера на данъка, който трябва да постъпи в общината за конкретния недвижим имот или моторното превозно средство.

**Промени в Закона за тютюна, тютюневите и свързаните с тях изделия**

***Изменения, свързани с привеждане на националното законодателство към изискванията на европейските регламенти и директиви***

Въведени са нови разпоредби в Закона за тютюна, тютюневите и свързаните с тях изделия (ЗТТСИ), в съответствие с техническите стандарти, определени с Решение за изпълнение (ЕС) 2018/576 на Комисията относно техническите стандарти за защитните елементи, прилагани спрямо тютюневи изделия, като всички потребителски опаковки на тютюневи изделия, произведени или внесени в ЕС след 20 май 2019 г., трябва да бъдат маркирани с уникален идентификатор. Генерирането на уникални идентификатори е необходимо да се извършва от трета, независима страна (издател на уникални идентификатори), като издател на идентификаторите ще бъде печатницата на Българската народна банка. Основна цел на маркирането на потребителските опаковки на тютюневите изделия е тяхното проследяване по веригата на доставка, както и разрешаване на проблема с незаконната им търговия. Предвидено е Агенция „Митници“ да бъде компетентният орган, отговорен за функционирането на системата за проследяване на тютюневи изделия.

**Промени в Закона за счетоводството**

***Прецизиране и допълване на разпоредби в Закона за счетоводството (ЗСч), свързани с възникнали затруднения при практическото прилагане на закона както от предприятията, така и от администрацията***

Премахва се изискването за поставяне на печат на предприятието и печат на счетоводното предприятие върху годишни финансови отчети, като е съобразено, че в нито един нормативен акт на страната не съществува изискване корпоративните предприятия да имат печат. Изисквания за печати съществуват единствено в Закона за държавния печат и националното знаме на Република България и други специални закони, отнасящи се за държавната администрация.

Въвеждат се редакционни промени в чл. 38 от ЗСч, като се заличават думите „в обществена полза“, с цел по-ясно тълкуване на разпоредбите. Изменението е свързано с измененията в Закона за юридическите лица с нестопанска цел (ЗЮЛНЦ), закриване на Централния регистър на ЮЛНЦ, регистрирани в обществена полза, и създаване към Агенцията по вписванията на регистър на ЮЛНЦ. В новия регистър годишните си финансови отчети ще публикуват всички ЮЛНЦ, а не само тези, регистрирани в обществена полза.

**Промени в Данъчно-осигурителния процесуален кодекс**

Направено е изменение в ДОПК, свързано с промяна в ЗМДТ относно намаляване на административната тежест при сделка или действие за придобиване на моторно превозно средство. Предоставя се възможност нотариусите да извършват проверка за наличието или липсата на задължения за данък върху превозното средство, чрез автоматизиран обмен на данни със системата за обмен на информация, поддържана от Министерството на финансите. При условие, че съответната община не е осигурила непрекъснат автоматизиран обмен на информация, проверката за платен данък върху превозните средства може да се извърши с представяне на издаден или заверен от общината документ.

**Промени в** **Закона за безмитната търговия**

Приети са изменения във връзка с въвеждане на системата за проследяване на цигарите съгласно член 15 от Директива 2014/40/ЕС на Европейския парламент и на Съвета от 3 април 2014 година за сближаване на законовите, подзаконовите и административните разпоредби държавите членки относно производството, представянето и продажбата на тютюневи и свързани с тях изделия.

# Изпълнение на държавния бюджет[[5]](#footnote-6) към март 2019 г.

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

**Таблица[[6]](#footnote-7) №2 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2019 г.** | **Отчет**  **март**  **2019 г.** | **Изпълнение спрямо закон 2019 г.** |
| **Общо приходи и помощи** | **25 693,3** | **6 425,0** | **25,0%** |
| -Данъчни приходи | 23 133,2 | 5 812,9 | 25,1% |
| Корпоративни данъци | 2 675,9 | 522,0 | 19,5% |
| ДДФЛ | 3 861,0 | 917,0 | 23,8% |
| ДДС | 10 830,0 | 2 940,6 | 27,2% |
| Акцизи | 5 330,7 | 1 276,5 | 23,9% |
| Данък в/у застрахователните премии | 39,7 | 10,7 | 27,0% |
| Мита и митнически такси | 236,9 | 59,0 | 24,9% |
| Други данъци | 159,0 | 87,0 | 54,7% |
| -Неданъчни приходи | 2 560,1 | 611,2 | 23,9% |
| -Помощи | 0,0 | 1,0 |  |
| **Разходи,трансфери и вноска в бюджета на ЕС** | **26 092,6** | **5 662,1** | **21,7%** |
| ***-Нелихвени разходи*** | 12 609,3 | 2 081,5 | 16,5% |
| Текущи | 9 811,5 | 2 035,6 | 20,7% |
| Предоставени тек. и капит. трансфери за чужбина | 14,4 | 0,5 | 3,4% |
| Капиталови | 2 783,5 | 45,4 | 1,6% |
| ***-Лихви*** | 633,3 | 367,5 | 58,0% |
| По външни заеми | 436,3 | 255,3 | 58,5% |
| По вътрешни заеми | 197,0 | 112,2 | 56,9% |
| ***- Резерв за непредвидени и неотложни разходи*[[7]](#footnote-8)** | 81,1 |  |  |
| ***-Трансфери за др. бюджети - нето*** | 11 486,8 | 2 747,1 | 23,9% |
| ***- Вноска в бюджета на ЕС*** | 1 282,1 | 466,1 | 36,4% |
| **Бюджетен баланс** | **-399,3** | **762,9** |  |

* **Приходи по държавния бюджет**

Общият размер на **приходите и помощите по държавния бюджет** към март 2019 г. е **6 425,0 млн. лв.**, което представлява 25,0 % изпълнение на разчетите по ЗДБРБ за 2019 година.

* **Данъчни приходи**

Размерът на **данъчните постъпления по държавния бюджет** към март 2019 г. е **5 812,9 млн. лв**., което представлява 25,1 % изпълнение на годишните разчети. В сравнение с първото тримесечие на 2018 г. постъпленията се повишават с 457,3 млн. лв. (8,5 %).

* **Преки данъци**

Приходите в групата на **преките данъци** са в размер на**1 439,0 млн. лв**. или 22,0 % от планираните за годината, като съпоставени със същия период на предходната година са близки по размер.

Приходите от **корпоративни данъци** към март 2019 г. са в размер на **522,0 млн. лв.** или 19,5 % от годишния план. Приходите от ***нефинансови предприятия*** формират основната част от постъпленията от корпоративен данък.

Приходите от **данъци върху доходите на физически лица** са в размер на **917,0 млн. лв.** или 23,8 % от заложените в разчета за годината и нарастват с 64,2 млн. лв. (7,5 %) спрямо същия период на 2018 година. Върху размера на данъчните постъпления от ДДФЛ основно влияние имат развитието на параметрите на пазара на труда и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и информационните кампании, провеждани от НАП за стимулиране на доброволното изпълнение.

*По трудови правоотношения* приходите от данъка към март 2019 г. са 750,2 млн. лв., 24,0 % от годишните разчети. Върху размера на постъпленията влияние оказват: увеличението на минималната работна заплата за страната от 01.01.2019 г.; увеличението на минималните осигурителни прагове за 2019 г.; промените в броя на наетите лица и заплащането на труда, и промените в нивото на безработица.

*По извънтрудови правоотношения (свободни професии, граждански договори и др.)* приходите от данъка към март 2019 г. са в размер на 77,2 млн. лв., което е 21,0 % от годишния разчет. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Значителен принос за данъчните приходи от извънтрудови правоотношения имат и плащанията за минали години, които нарастват със 7,1 % на годишна основа.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 87,2 млн. лв., 24,4 % от годишния разчет.

Постъпленията от *окончателния данък върху приходите от лихви от депозити на физическите лица* са в размер на 2,4 млн. лева.

* **Косвени данъци**

Приходите от **косвени данъци** към март 2019 г. са в размер на **4 286,9 млн. лв**. или 26,1 % от годишния разчет.

**Приходите от ДДС** са в размер на **2 940,6** **млн. лв.,** което представлява 27,2 % от планираните със ЗДБРБ за 2019 година. Постъпленията от ДДС нарастват с 379,4 млн. лв. (14,8 %) спрямо отчетените за същия период на предходната година.

Нетният размер на приходите от *ДДС от внос* към март 2019 г. е 1 070,6 млн. лева. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото и други.

Постъпленията от *ДДС при сделки в страната (нето)* към март 2019 г. възлизат на 1870,1млн. лева. Невъзстановеният данъчен кредит на фирми към 31.03.2019 г. е в размер на 74,4 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **1 276,5 млн. лв**., което е 23,9 % от планираните със ЗДБРБ за 2019 г. Съпоставено със същия период на 2018 г. постъпленията се увеличават с 80,9 млн. лв.

Нетните постъпления от акциз са от следните основни стокови групи: тютюневи изделия (51,2 %); горива (42,4 %); алкохолни напитки и пиво (4,9 %) и други акцизни стоки – електрическа енергия, въглища и кокс (1,6 %). Постъпления от акциз към март 2019 г. по основни стокови групи, са както следва:

* *Акцизите от тютюневи изделия* възлизат на 653,4 млн. лева;
* *Акцизите от горив*а са в размер на 540,9 млн. лева;
* *Акцизите от алкохолни напитки и пиво*  възлизат на 62,1 млн. лева;
* *Приходите от други акцизни стоки - електрическа енергия, въглища и кокс* – възлизат на 20,2 млн. лева.

**Приходите от данък върху застрахователните премии** по облагаеми застрахователни договори (рисковете, по които са поети от застрахователи) са в размер на **10,7 млн. лв**., при планирани за годината 39,7 млн. лева.

**Постъпленията от** **мита** възлизат на **59,0 млн. лв**. или 24,9 % от планираните със ЗДБРБ за 2019 г., като заемат 1,0 % относителен дял в общия размер на данъчните приходи по държавния бюджет. В сравнение със същия период на предходната година събраните мита са с 4,7 млн. лв. (7,4 %) по-малко. По-високи постъпленията от мита за отчетния период, спрямо предходната година има в приходите при следните стокови групи: „Продукти на химическата промишленост и други свързани с нея промишлености“ – постъпленията нарастват с 1,6 млн. лв. спрямо март 2018 г.; „Торове“ - постъпленията са с 1,6 млн. лв. повече спрямо края на март 2018 г.; „Пластмаси и пластмасови изделия, каучук и каучукови изделия“ – към март 2019 г. постъпленията са с 0,9 млн. лв. (20,8 %) повече спрямо март 2018 г.; „Автомобилни превозни средства, трактори, мотоциклети и велосипеди, и други сухопътни превозни средства, техните части и принадлежности“ – постъпленията са с 0,8 млн. лв. (18,8 %) повече от тези за същия период на 2018 г. и „Алуминий и изделия от алуминий“ – постъпленията към 31.03.2019 г. се увеличават с 0,8 млн. лв. (27,8 %), в сравнение със същия период на 2018 г. Намаление в приходите от мита към края на март 2019 г. се наблюдава при вноса на стоки по глава „Различни видове продукти на химическата промишленост“ – постъпленията намаляват с 9,8 млн. лв. (94,1 %) на годишна база (основна роля за този спад имат намалените приходи от мита при внос на стоки от вид „Биодизел и смеси от биодизел“). При други две групи стоки също се наблюдава намаление: стоки от глава „Обувки, шапки, чадъри за дъжд и слънце, бастуни, камшици, бичове и техни части; апретирани пера и артикули от пера; изкуствени цветя; изделия от коси“ – спад с 0,7 млн. лв. (19,8%) спрямо март на 2018 г., както и при вноса на стоки по глава „Машини и апарати, електрооборудване и техните части; апарати за записване или възпроизвеждане на звук, апарати за записване или възпроизвеждане на телевизионен образ и звук и части, и принадлежности за тези апарати“, които спадат с 0,3 млн. лв. (7,2 %). В зависимост от произхода на внасяните стоки, най-голям е делът на приходите от мита при внос на стоки от Китай, като към края на март 2019 г. постъпленията възлизат на 29,8 млн. лв. и са с 18,4 % повече спрямо същия период на 2018 година. Те формират 50,5 % от общия обем на митата за периода. На второ място са приходите от мита за внос на стоки с произход Русия, които са в размер на 7,1млн. лв. и отчитат увеличение с 65,6 % на годишна база. Тези постъпления имат относителен дял от 12,1 % от всички мита. Следват приходите от мита при внос на стоки с произход от САЩ, които са в размер на 2,5 млн. лв., като отчитат повишение с 4,3 % на годишна база и формират 4,2 % от всички мита. Постъпленията от внос на стоки с произход Япония възлизат на 2,1 млн. лв., като отчитат намаление с 13,6 % спрямо март 2018 г. и представляват 3,6 % от всички мита. Постъпленията от мита за стоки от Еквадор са в размер на 1,9 млн. лв. и отчитат увеличение с 13,3 % на годишна база. Тези постъпления имат относителен дял от 3,2 % от всички мита.

* **Други данъци**

Постъпленията от **други данъци** по държавния бюджет към края на март 2019 г. са в размер на **87,0 млн. лв.** или 54,7 % от планираните със ЗДБРБ за 2019 година.

* **Неданъчни приходи**

Отчетените **неданъчни приходи** по държавния бюджет към март 2019 г. са в размер на **611,2 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи**

Постъпилите **помощи** по държавния бюджет към март 2019 г. са в размер на **1,0 млн. лв.** и са по бюджетите на министерствата и ведомствата.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към март 2019 г. е **5 662,1 млн. лв**. или 21,7 % от предвидените със ЗДБРБ за 2019 година.

**Разходи, трансфери за други бюджети и вноска в бюджета на ЕС**

**към март 2018 г. и 2019 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) към март 2019 г. са в размер на **2 081,5 млн. лв**., което представлява 16,5 % от годишния разчет. Съпоставени с данните към март 2018 г., нелихвените разходи нарастват с 27,9 млн. лв. (1,4 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 1 265,5 млн. лв. или 24,6 % от планираните за 2019 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 344,3 млн. лв. или 14,3 % от планираните за годината. Социалните разходи (вкл. разходите за стипендии) са в размер на 249,8 млн. лв. или 19,2 % от предвидените за годината и са основно разходи по бюджета на МТСП за помощи и добавки по Закона за социално подпомагане, Закона за хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 0,5млн. лв. Разходите за субсидии са в размер на 176,0 млн. лв. или 18,4 % от планираните за годината. От тях 43,4 млн. лв. са субсидиите за „БДЖ – Пътнически превози” ЕООД; 36,0млн. лв. са субсидиите за Национална компания „Железопътна инфраструктура” и 6,1млн. лв. за „Български пощи” ЕАД. Към края на месец март 2019г. ДФ „Земеделие“ e изплатил субсидии в общ размер на 39,2 млн. лв., от които 3,5 млн. лв. държавна помощ, 34,7 млн. лв. преходна национална помощ за сектор „Животновъдство“ и 0,9 млн. лв. средства за ДДС по схеми „Училищен плод“ и „Училищно мляко“. Капиталовите разходи (вкл. нетния прираст на държавния резерв) възлизат на 45,4 млн. лева.

* + **Просрочени задължения**

Към 31.03.2019 г. просрочените задължения на централно и местно правителство и социалноосигурителните фондове са в размер на **303,3 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **70,0 млн. лв.,** катоспрямо отчетените в края на 2018 г. има нарастване с 14,2 млн. лева. В обхвата на държавния бюджет по-значими проблеми с наличие на просрочени задължения съществуват при няколко министерства, което изисква активни мерки от тези първостепенни разпоредители с бюджет за редуцирането им. С най-значими просрочени задължения по държавния бюджет са: Министерски съвет - 19,6 млн. лв. (увеличение с 4,8 млн. лв. спрямо отчетените в края на 2018 г.), от които 19,3 млн. лв. са на Болница „Лозенец”; Министерство на земеделието, храните и горите (просрочията са 11,9 млн. лв. и са нараснали минимално с 0,4 млн. лв. спрямо отчетените в края на 2018 г.) и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения имат основно държавните висши училища (8,4 млн. лв.) и Българската национална телевизия (21,9 млн. лв.).

Просрочените задължения на **НЗОК** към 31.03.2019 г. са в размер на **122,3 млн. лв.**, като се отчита намаление с 13,0 млн. лв. спрямо края на 2018 година.

Просрочените задължения по **бюджетите на общините** към 31.03.2019 г. са в размер на **111,0 млн. лв.,** като спрямо края на 2018 г. се отчита намаление от 11,2 млн. лева. В делегираните от държавата дейности просрочените задължения са в размер на 3,1 млн. лева. С най-голям относителен дял в просрочените задължения по бюджета на общините към края на месец март 2019 г. са просрочените задължения към доставчици, които са в размер на 92,4 млн. лева.

Извън обхвата на консолидираната фискална програма, сериозен продължава да бъде проблемът с просрочията на лечебните заведения за болнична помощ (държавни и общински болници – търговски дружества). Към 31.03.2019 г. размерът на просрочените задължения е 171,6 млн. лв., от които 129,9 млн. лв. са на държавните болници и 41,7 млн. лв. са на общинските болници. Спрямо отчетените просрочени задължения към 31.12.2018 г. се отчита увеличение с 10,6 млн. лв. (с 6,2 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Със ЗДБРБ за 2019 г. са утвърдени 173,0 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2019 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 145,0 млн. лева. Усвоените средства за първото тримесечие на 2019 г. са в размер на 36,0 млн. лв. или 24,8 на сто от годишния план. Същите са предоставени в съответствие с утвърдения от министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Предвидените със ЗДБРБ за 2019 г. средства за субсидиране на превоза на пътниците по нерентабилни линии във вътрешноградския транспорт и транспорта в планински и други райони са в размер на 28,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През първите три месеца на 2019 г. усвоените средства са в размер на 6,6 млн. лв. или 23,7 на сто от разчета за годината.

За **капиталови трансфери** от централния бюджет за нефинансови предприятия със ЗДБРБ за 2019 г. са предвидени **380,0 млн. лева.** Преведените и усвоени средства към 31.03.2019 г. са в размер на **29,5 млн. лв.** или 7,8 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2019 г. от държавния бюджет за компанията е предвиден капиталов трансфер в размер на 120,0 млн. лева. Усвоените средства за първото тримесечие на 2019 г. са в размер на 5,0 млн. лв. или 4,2 на сто от годишния разчет. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2019 г. са в размер на 39,0 млн. лева. Усвоените средства за първото тримесечие на 2019 г. са в размер на 23,5 млн. лв. или 60,3 на сто от утвърдения годишен план. Средствата са предназначени за планов заводски (среден и капитален) ремонт на пътнически вагони;
  + *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2019 г. средства са в размер на 211,0 млн. лева. За първото тримесечие на 2019 г. са усвоени средства в размер на 0,7 млн. лв. или 0,3 на сто от годишния план;
* През 2019 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2019 г. за тези програми са предвидени 10,0 млн. лева. За първото тримесечие на 2019 г. са усвоени 0,4 млн. лв. или 3,8 на сто от годишния план.

**Други разходи по централния бюджет** предназначени за:

* *Компенсиране на стойността на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт със средства от държавния бюджет* - предвидените средства са общо в размер на 109,5 млн. лв., от които 40,0 млн. лв. за пътувания с вътрешноградския транспорт и междуселищния автомобилен транспорт, 40,0 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,5 млн. лв. за превоз на служители, ползващи право на безплатно пътуване при изпълнение на служебните си задължения в съответствие със Закона за Министерството на вътрешните работи, Закона за изпълнение на наказанията и задържането под стража, Закона за съдебната власт, Закона за Държавна агенция „Национална сигурност“, Закона за специалните разузнавателни средства, Закона за защита на класифицираната информация и Закона за противодействие на корупцията и за отнемане на незаконно придобитото имущество, и 13,0 млн. лв. за пътувания с железопътния транспорт. Усвоените средства за първото тримесечие на 2019 г. са общо в размер на 27,8 млн. лв. или 25,4 на сто от годишния разчет.

Усвоените средства към 31.03.2019 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 344/2018 г. за изпълнението на държавния бюджет на Република България за 2019 г., са както следва:

- компенсации за пътувания с железопътния транспорт в размер на 1,3 млн. лв., което е 10,1 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 26,5 млн. лв., което е 27,5 на сто от утвърдения годишен план.

Усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за първото тримисечие на 2019 г., диференцирани по групи правоимащи лица и размер на намалението спрямо редовната цена, са както следва:

- 12,9 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, което е 32,3 на сто от утвърдения годишен план;

- 13,6 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 24,0 на сто, в това число:

* 10,0 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 25,0 на сто спрямо утвърдения годишен план;
* 3,6 млн. лв. за превоз на служители, ползващи право на безплатно пътуване при изпълнение на служебните си задължения в съответствие със Закона за Министерството на вътрешните работи, Закона за изпълнение на наказанията и задържането под стража, Закона за съдебната власт, Закона за Държавна агенция „Национална сигурност“, Закона за специалните разузнавателни средства, Закона за защита на класифицираната информация и Закона за противодействие на корупцията и за отнемане на незаконно придобитото имущество, което е 21,7 от годишния план.
* **Разходи за лихви**

**Лихвените плащания** по държавния бюджет към 31.03.2019 г. са в общ размер на **367,5 млн. лв**. или 58,0 % от предвидените в годишните разчети.

Разходите за **лихви по външни заеми** са в размер на **255,3 млн. лв.,** в т.ч. 247,2 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 8,0 млн. лв. По заемите с краен бенефициент търговско дружество няма извършени плащания.

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет към март 2019 г. са в размер на **112,2 млн. лв.** и представляват лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип са в размер на 112,0 млн. лв., лихвите по ДЦК, емитирани за структурната реформа – 0,2 млн. лв.

* **Нетният размер на трансферите по държавния бюджет** към март 2019 г. е **2 747,1 млн. лв.,** в т.ч.:
* бюджетните взаимоотношения с общините включват нето трансфери в размер на 1 153,6 млн. лв., от които субсидии от централния бюджет в размер на 1 121,4млн. лв., други целеви трансфери от централния бюджет в размер на 21,7 млн. лв., нетни трансфери от/за други бюджети в размер на 11,7 млн. лв. и възстановени трансфери от предходни години в централния бюджет – 1,2 млн. лева;
* на социалноосигурителните фондове (нето) – 1 332,5 млн. лв.,което представлява 23,6 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 180,4 млн. лв., 25,9 % от годишния разчет.
* Частта от **вноската на Република България в общия бюджет на ЕС,** изплатена към 31.03.2019 г. от централния бюджет, възлиза на **466,1 млн. лева.**
* **Бюджетното салдо по държавния бюджет** към 31.03.2019 г. **е положително** в размер на **762,9 млн. лева.**
* **Финансиране на бюджета чрез операции по дълга**

Към 31.03.2019 г. по централния бюджет няма усвоени средства и извършени погашения по заеми от чужбина.

По **държавните инвестиционни заеми**, управлявани от министерства и ведомства през периода са ***усвоени*** 7,8 млн. лв. по заем „Проект за развитие на общинската инфраструктура“ - Световна банка. По заеми с краен бенефициент търговско дружество няма усвоявания. ***Изплатените погашения*** по ДИЗ, управлявани от министерства и ведомства, са в размер на 9,0 млн. лева. По заемите с краен бенефициент търговско дружество са извършени погашения в размер на 0,3 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към 31 март 2019 г. е реализирано отрицателно нетно вътрешно финансиране на бюджета с държавни ценни книжа (ДЦК) в размер на 920,3 млн. лв., което се дължи на извършените погашения по дълга без поемане на нов държавен дълг.

Отчетените погашения за периода са в размер на 920,3 млн. лв., в т.ч. 887,9 млн. лв. по ДЦК, емитирани за финансиране на дефицита и 32,4 млн. лв. по ДЦК, емитирани за структурната реформа.

# Бюджет на съдебната власт

Със ЗДБРБ за 2019 г. са предвидени общо **приходи** по бюджета на съдебната власт в размер на 116,0 млн. лв., от тях 100,0 млн. лв. са приходи от съдебни такси. За първото тримесечие на 2019 г. са отчетени приходи в размер на 27,7 млн. лв. (23,9 % от планираните), от които 24,5 млн. лв. - приходи от съдебни такси. За сравнение, към 31.03.2018 г. са отчетени общо неданъчни приходи в размер на 33,4 млн. лв. (28,8 % от закона), от които 27,4 млн. лв. - приходи от съдебни такси.

**Разходите** по бюджета на съдебната власткъм 31.03.2019 г.са в размер на 183,6 млн. лв. или 26,1 % от планираните за годината (704,3 млн. лв.). За сравнение, през същия период на 2018 г. са отчетени разходи в размер 162,5 млн. лв., които представляват 27,5 % от определените с годишния закон 591,1 млн. лева.

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

# Сметка за Европейски средства на Разплащателна агенция към Държавен фонд „Земеделие”

* **Приходи**

За 2019 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 863,0 млн. лева. Към 31.03.2019 г. постъпленията са в размер на 111,2 млн. лв., което представлява 12,9 % от годишния план, при 4,6 % изпълнение на годишния план за същия период на предходната година. Приходната част е формирана почти изцяло от помощи и дарения от чужбина, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към края на първото тримесечие на 2019 г. е 24,6 млн. лв. при планирани за годината средства в размер на 200,6 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на ПРСР, без директни плащания, към 31.03.2019 г. са 19,8 млн. лв., което е 10,7 % от планираните за годината 185,6 млн. лева. Съпоставено със същия период на предходната година, изпълнението на плана за първото тримесечие на 2019 г. е нараснало с 1,8 %.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 31.03.2019 г. са 0,1 млн. лв., което представлява 1,3 % от планираните за годината 7,8 млн. лева. За сравнение, за същия период на предходната година възстановените суми по това направление са 16 % от годишния план.

През първото тримесечие на 2019 г. са получени 4,7 млн. лв. текущи приходи от възстановяване от Европейския фонд за морско дело и рибарство (ЕФМДР), което представлява 64,4 % от планираните за годината 7,3 млн. лева. За същия период на предходната година няма постъпили средства по това направление.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 31.03.2019 г. е 86,5 млн. лв. при планирани за годината 662,4 млн. лева.

Получените капиталови приходи от ЕЗФРСР по линия на ПРСР без директни плащания до 31.03.2019 г. са 83,0 млн. лева. Общото изпълнение е 13,0 % от годишния план (639,7 млн. лв.). За сравнение – изпълнението на годишния план за същия период на предходната година е 4 процента.

През първото тримесечие на 2019 г. са получени капиталови приходи в размер на 3,5 млн. лв. от фонд ЕФМДР при планирани за годината 22,6 млн. лв., което е 15,5 % изпълнение на плана за годината.

* **Разходи**

Общият размер на планираните за 2019 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” е 1 156,8 млн. лева.

Уточненият план на субсидиите за текуща дейност и капиталовите трансфери за 2019 г. е 650,8 млн. лева. Изпълнението към 31.03.2019 г. възлиза на 9,9 % от годишния план и е в размер на 64,7 млн. лева.

Разпределението на разходите е както следва:

* ***Субсидии и други текущи трансфери за нефинансови предприятия***

За 2019 г. са планирани средства в размер на 348,0 млн. лв. за субсидии и други текущи трансфери за нефинансови предприятия. Отчетените към края на първото тримесечие на 2019 г. средства представляват 9,4 % от планираните за годината и са в размер на 32,8 млн. лева. Съпоставено със същия период на предходната година, изпълнението е с 4,8 млн.лв. по-малко.

Изпълнението по дейности е както следва:

- национално съфинансиране към ЕЗФРСР за директни плащания – 22,6 млн. лв., изпълнение 32,9 % на планираните за годината 68,7 млн. лева;

- текущи субсидии за сектор „Рибарство“ – планирани за годината средства са в размер на 5,4 млн. лв., като към края на март 2019 г. няма усвоени суми;

- текущи субсидии по Програмата за развитие на селските райони – 5,4 млн. лв., изпълнение от 2,5 % на планираните за годината 216,3 млн. лева;

- текущи субсидии за пазарни мерки – 4,7 млн. лв., изпълнение от 8,2 % на планираните за 2019 г. 57,6 млн. лева.

* ***Субсидии и други текущи трансфери за юридически лица с нестопанска цел***

За 2019 г. за субсидии и други текущи трансфери за юридически лица с нестопанска цел са планирани 0,8 млн. лева. Към края на първото тримесечие на годината са отчетени разходи в размер на 2,8 млн. лева. За сравнение – за същия период на предходната година, изпълнението на годишния план е 34,6 %.

Разпределението по дейности е както следва:

- национално съфинансиране към ЕЗФРСР за директни плащания – 0,04 млн. лева;

- текущи субсидии за сектор „Рибарство“ – 1,0 млн. лв. при планирани 0,8 млн. лева;

- текущи субсидии по Програмата за развитие на селските райони – 0,5 млн. лева;

- текущи субсидии за пазарни мерки – 1,3 млн. лв. при годишен разчет 0,1 млн. лева.

* ***Капиталови трансфери за нефинансови предприятия***

За 2019 г. за капиталови трансфери за нефинансови предприятия са планирани 302,0 млн. лева. Към 31.03.2019 г. са отчетени 26,7 млн. лв., което е 8,8 % изпълнение на годишния план. Процентът изпълнение на годишния план за същия период на предходната година е 6,7 процента.

Разпределението по дейности е както следва:

- капиталови трансфери за сектор „Рибарство“ – 0,6 млн. лв., което е 1,9 % изпълнение на годишния план (31,3 млн. лева);

- капиталови трансфери по ПРСР – 26,1 млн. лв., 9,9 % изпълнение на годишния план (264,9 млн. лв.);

- капиталови трансфери за пазарни мерки – планирани за годината са 5,9 млн. лв., като към 31.03.2019 г. няма усвоени средства.

* ***Капиталови трансфери за организации с нестопанска цел***

За 2019 г. не са планирани капиталови трансфери за организации с нестопанска цел. Към 31.03.2019 г. са отчетени разходи по ПРСР в размер на 2,4 млн. лева.

Планираните разходи в размер 506,0 млн. лв., в т.ч.: за заплати и възнаграждения на персонала 9,1 млн. лв., задължителни осигурителни вноски от работодатели 2,6 млн. лв., издръжка 1,6 млн. лв. и придобиване на ДМА 492,7 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

В частта на трансферите, в касовия отчет на ДФЗ-РА към 31.03.2019 г. са отразени следните касови потоци:

* ***Трансфери между бюджети и сметки за средства от Европейския съюз***

Към 31.03.2019 г. получените трансфери от бюджетни сметки на бюджетни организации и общини за възстановяване на вземания по ПРСР и ОПРСР са в размер на 1,0 млн. лева. Предоставените трансфери във връзка с чл. 14 от Закона за подпомагане на земеделските производители възлизат на 0,1 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии и възстановените суми от публични бенефициенти. За първото тримесечие на 2019 г. са отчетени 66,0 млн. лв., в т.ч.: по Програмата за развитие на селските райони - 63,4 млн. лв.; схеми „Училищен плод“ и „Училищно мляко“: 0,02 млн. лв.; национално съфинансиране към директни плащания: 0,04 млн. лв. и по Програмата за морско дело и рибарство: 2,5 млн. лева.

В сравнение със същия период на 2018 г. се наблюдава увеличение с 62,3 млн.лв. в размера на предоставените трансфери по ПРСР и с 1,7 млн. лв. по ПМДР.

* **Финансиране**

Към 31.03.2019 г. извършените плащания, възстановените суми и разчета с централния бюджет, включени в отчетността в „Друго финансиране“, са общо 18,3 млн. лева.

Към 31.03.2019 г. са отчетени плащания в общ размер 153,8 млн. лв., което е с 2,0 млн. лв. повече от плащанията към 31.03.2018 г.

Отчетени са плащания по следните направления:

* 79,9 млн. лв. за директни плащания за сметка на ЕФГЗ, представляващи 5,1 % от планираните 1 554,4 млн. лева;
* 68,1 млн. лв. - средства от ЕЗФРСР, прехвърлени към директни плащания, което е 33,1 % от планираните 206,0 млн. лева;
* 2,2 млн. лв. за пазарни мерки, което е 5,2 % от планираните 42,1 млн. лева;
* 3,6 млн. лв. – суми за преструктуриране, 12,1 % от планираните 29,8 млн. лева.

Възстановените суми от Европейския съюз към 31.03.2019 г. възлизат общо на 757,9 млн. лв., което е с 8,3 млн. лв. повече от възстановените към 31.03.2018 г.

Възстановени са суми по следните направления:

* 750,5 млн. лв. за директни плащания от ЕФГЗ – 48,0 % от заложените 1 563,5 млн. лева;
* 5,4 млн. лв. от ЕЗФРСР, прехвърлени към директни плащания – 2,6 % от заложените 206,0 млн. лева;
* 1,2 млн. лв. за пазарни мерки, 3,4 % изпълнение на планираните 35,5 млн. лева;
* 0,9 млн. лв. – суми за преструктуриране, 3,1 % изпълнение на планираните 29,1 млн. лева.

Възстановените суми (нето) по разчети с ЦБ за финансиране на плащания при недостиг на средства по сметки възлизат на 585,8 млн. лв. при планирани 2,9 млн. лева.

Удържаните суми по разчети за данъци на физически лица към 31.03.2019 г. възлизат на 0,3 млн. лева.

# Национален фонд към Министерство на финансите

По сметките на Национален фонд (НФ) към 31.03.2019 г. са постъпили приходи (нето) в размер на 389,9 млн. лв. по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г., Финансовия механизъм на Европейското икономическо пространство (ФМ на ЕИП) 2009–2014 г. и 2014–2021 г., Норвежкия финансов механизъм (НФМ) 2009–2014 г. и 2014–2021 г., двустранните програми за трансгранично сътрудничество по външните граници на EС (ПТСВГ) за периода 2014–2020 г., Българо-швейцарската програма за сътрудничество (БШПС) и програма ИСПА/Кохезионен фонд (Регламент 1164/94), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода чрез сметките на НФ възлизат на 155,7 млн. лева. По видове разходи изпълнението е както следва: 66,83 % от общия размер са капиталови трансфери, 31,35 % са субсидии, 1,80 % предоставени текущи и капиталови трансфери за чужбина и 0,02 % - издръжка.

Трансферите (нето), временните безлихвени заеми (нето) и временна възмездна финансова помощ (нето) за разглеждания период са в размер на 203,8 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП и 2009 – 2014 г., НФМ 2009 – 2014 г. и за периода 2014–2021 г. и БШПС, както и възстановени трансфери за неусвоени суми по приключили проекти, недопустими разходи и др. суми от бенефициенти-бюджетни организации). В консолидираната отчетност на НФ са отразени и трансфери (нето) към бенефициенти, които са за сметка на средства, предоставени на МРРБ от държавите-партньори по ПТСВГ.

Във връзка с изпълнение на ОП - програмен период 2014 – 2020 г., ЕИП и НФМ 2014–2021 г. и ПТСВГ 2014 – 2020 г. по сметките на НФ са получени трансфери от централния бюджет на стойност 65,3 млн. лева.

Общата сума от други приходи, постъпили по сметките на НФ, са в размер на 0,07 млн. лв. като в тази сума влизат и натрупаните лихви в резултат на управлението на свободните средства в обслужващите търговски банки, както и наказателни лихви.

Наличностите по сметката за средства от ЕС на НФ към 31.03.2019 г. възлизат на 3 099,1 млн. лв. (в отчета на НФ са включени и наличностите на Фонда мениджър на финансови инструменти в България (Фонд на фондовете), които са на стойност 302,6 млн. лв.), като в БНБ наличните средства са в размер на 3 077,9 млн. лв., а в търговските банки (УниКредит Булбанк АД и Банка ДСК ЕАД) са в размер на 21,2 млн. лева.

**Структурни и Кохезионен фондове (СКФ) 2007 – 2013 г.**

През отчетния период са постъпили възстановени суми от бенефициенти по сметките на Национален фонд на стойност на 0,5 млн. лева.

През отчетния период е възстановено авансово финансиране, предоставено по реда на ДДС 6/2011 г. на бюджетни организации на стойност на 2,5 млн. лв.

**Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства от ЕК за периода са в размер на 463,1 млн. лв. и са разпределени както следва:

* ОП „Иновации и конкурентоспособност” – 83,5 млн. лв.;
* ОП „Добро управление” – 35,8 млн. лв.;
* ОП „Транспорт и транспортна инфраструктура” – 48,3 млн. лв.;
* ОП „Околна среда 2014 – 2020 г.“ – 106,0 млн. лв.;
* ОП „Развитие на човешките ресурси 2014 - 2020 г.” – 52,5 млн. лв.;
* Инициативата за младежка заетост – 6,3 млн. лв.;
* ОП „Региони в растеж“ – 106,3 млн. лв.;
* ОП „Инициатива за малки и средни предприятия 2014-2020“ – 0,0 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 14,5 млн. лв. и
* ОП „Наука и образование за интелигентен растеж” – 9,9 млн. лева.

Направените разходи (нето) по Оперативни програми и трансферите (нето) към бюджетни организации и операции с активи за първото тримесечие на годината са в размер на 358,8 млн. лв., като разпределението по Оперативни програми е следното:

* ОП „Развитие на човешките ресурси 2014 - 2020 г.” – 51,0 млн. лв.;
* Инициативата за младежка заетост – 4,0 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 6,2 млн. лева;
* ОП „Иновации и конкурентоспособност” – 85,4 млн. лв.;
* ОП „Инициатива за малки и средни предприятия 2014-2020“ – 0,0 млн. лв.;
* ОП „Добро управление” – 25,9 млн. лв.;
* ОП „Региони в растеж“ – 100,5 млн. лв.;
* ОП „Транспорт и транспортна инфраструктура” – 50,0 млн. лв.;
* ОП „Наука и образование за интелигентен растеж” – 14,4 млн. лв. и
* ОП „Околна среда 2014 – 2020 г.“ – 21,4 млн. лева.

Предоставеното авансово финансиране по реда на ДДС 6/ 2011 г. към бюджетни организации за периода е на стойност 1,7 млн. лева, а възстановените средства – 3,8 млн. лв.

Предоставена е възмездна финансова помощ в размер на 0,2 млн. лева на ОП „Транспорт и транспортна инфраструктура” по реда на ДДС 6/2011 г.

**Програма ФАР и Преходен финансов инструмент**

През отчетния период са постъпили възстановени суми от бенефициенти по сметките на Национален фонд в размер на 0,05 млн. лева.

**Програма ИСПА/Кохезионен фонд (Регламент 1164/94)**

За периода постъпилите средства от ЕК са в размер на 11,0 млн. лева.

**Програма САПАРД**

На 31.12.2009 г. изтече валидността на Годишното финансово споразумение (ГФС) 2006, с което се прекрати и изплащането на субсидии към крайни бенефициенти по програма САПАРД.

През периода са извършени възстановявания от бенефициенти по дългове на стойност 0,05 млн. лева.

Възстановените средства към ЕК са в размер на 91,6 млн. лева.

**Двустранни програми за трансгранично сътрудничество по външните граници на Европейския съюз 2007 – 2013 г.**

За периода са постъпили средства от ЕК на стойност 0.4 млн. лева.

**Двустранни програми за трансгранично сътрудничество по външните граници на Европейския съюз 2014 – 2020 г.**

Получените средства към 31.03.2019 г. са на стойност 7,7 млн. лв., представляващи възстановени средства от ЕК и постъпили средства за съфинансиране от страните-партньори, включително разпределените към администратори в чужбина за сметка на средства от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 4,9 млн. лв., включително за плащания към бенефициенти в страната за сметка на финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Възстановените към Офиса от НФ средства общо по ЕИП и НФМ за периода са на стойност 0,7 млн. лева.

Сумата на разходите и трансферите (нето) към 31.03.2019 г. са на обща стойност 0,6 млн. лева.

**Българо-швейцарска програма за сътрудничество за намаляване на икономическите и социални неравенства в рамките на разширения Европейски съюз**

Получените средства по програмата за периода са в размер на 0,02 млн. лева.

Извършените изходящи трансфери към бенефициенти-бюджетни организации от началото на годината са в размер на 0,04 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите и помощите** по бюджета на Държавното обществено осигуряване (ДОО) към 31.03.2019 г. възлиза на 1 795,6 млн. лв., което представлява 23,9 % от заложените в Закона за бюджета на държавното обществено осигуряване за 2019 г. (ЗБДОО) 7 528,1 млн. лева. Най-голям е делът на приходите от осигурителни вноски (97,9 % от общите приходи), които за отчетния период са в размер на 1 758,6 млн. лв., 23,5 % от заложените в ЗБДОО за 2019 година.

Съпоставени с първото тримесечие на 2018 г., приходите по бюджета на ДОО нарастват със 193,5 млн. лв. (12,1 %). Факторите, които оказват влияние върху състоянието на приходите през 2019 г., са следните:

* увеличения размер на максималния осигурителен доход за всички лица от 2 600 на 3 000 лв.;
* запазиха се равнищата на минималните осигурителни доходи по основните икономически дейности и квалификационни групи професии от 2018 г., с изключение на позициите, които са под новия размер на минималната работна заплата за 2019 г. (560 лв.), които бяха приравнени на нея. Това доведе до средно нарастване на минималните осигурителни доходи през 2019 г. с около 4,7 на сто спрямо 2018 година.

Отчетените неданъчни приходи към края на март 2019 г. по бюджета на ДОО възлизат на 37,0 млн. лв., в т.ч. 30,4 млн. лв. постъпили средства от прехвърлени (възстановени) акумулирани средства от осигурителни вноски.

Размерът на извършените **разходи** за първите три месеца на 2019 г. по бюджета на ДОО е 2 766,9 млн. лв., което представлява 23,5 % от предвидените в ЗБДОО за 2019 г. средства. Спрямо същия период на миналата година, общо разходите по бюджета на ДОО са със 71,6 млн. лв. (2,7 %) повече. От структурна гледна точка с най-голям относителен дял в общите разходи са разходите за пенсии, обезщетения и помощи, изплащани на основание Кодекса за социално осигуряване – общо 2 738,6 млн. лв. или 99,0 % от общия размер на разходите за отчетния период. Отчетените разходи за **пенсии** по бюджета на ДОО към 31.03.2019 г. възлизат на 2 354,7 млн. лв., което е с 52,7 млн. лв. повече спрямо първото тримесечие на 2018 г. Отчетените разходи за **краткосрочни обезщетения и помощи по КСО** са в размер на 383,9 млн. лева. Спрямо същия период на миналата година изплатените обезщетения по КСО са с 16,7 млн. лв. (4,5 %) повече.

* + **Национална здравноосигурителна каса**

Общият размер на събраните **приходи** по бюджета на НЗОК за първото тримесечие на 2019 г. възлиза на 689,5 млн. лв., което представлява 24,1 % от предвидените със Закона за бюджета на НЗОК (ЗБНЗОК) за 2019 г. – 2 862,0 млн. лева. Постъпленията от здравноосигурителни вноски са в размер на 684,0 млн. лв., което е 24,1 % изпълнение на утвърдените със ЗБНЗОК за 2019 г. средства в размер на 2 842,3 млн. лева. Събраните неданъчни приходи за първите три месеца на 2019 г. са 5,5 млн. лв. или 28,0 % от заложените в ЗБНЗОК за 2019 г., като основната част от тях са приходи от глоби и санкции.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ и за сумите по чл. 37, ал. 6 от Закона за здравното осигуряване е в размер на 6,1 млн. лв., което представлява 14,1 % от заложените със ЗБНЗОК за 2019 г. средства в размер на 43,0 млн. лева.

Трансферите за здравно осигуряване от централния бюджет за периода са 348,7 млн. лв.

Отчетените **разходи** към 31.03.2019 г. са в размер на 1 034,8 млн. лв. и представляват 23,8 % от предвидените в ЗБНЗОК за 2019 г. 4 344,9 млн. лева. Най-голям относителен дял (98,3 %) заемат здравноосигурителните плащания, които възлизат на 1 016,8 млн. лева. В отделните направления на здравноосигурителни плащания, изпълнението на бюджета за първото тримесечие на 2019 г. е следното:

* ***първична извънболнична медицинска помощ*** *–* 53,5 млн. лева;
* ***специализирана извънболнична медицинска помощ***  – 56,9 млн. лева;
* ***дентална помощ –*** 47,9 млн. лева;
* ***медико-диагностична дейност –*** 19,1 млн. лева;
* ***лекарствени продукти, медицински изделия и диетични храни за домашно лечение на територията на страната -*** 210,0 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 107,1 млн. лева;
* ***медицински изделия, прилагани в болничната медицинска помощ –*** 22,8 млн. лева;
* ***болнична медицинска помощ –*** 460,5 млн. лева.
* ***други здравноосигурителни плащания –*** 38,9 млн. лева.

Като здравноосигурителни плащания следва да се третират и преведените 24,9 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Реално усвоените средства за болнична помощ, вкл. трансферите, възлизат на 1 041,7 млн. лева.

За периода са отчетени плащания в размер на 5,0 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и потребителска такса.

По бюджета на НЗОК за 2019 година са утвърдени 53,4 млн. лв. за административни разходи на институцията, които включват разходите за персонал и за текуща издръжка. За първите три месеца са отчетени 13,0 млн. лв., което представлява 24,4 % от годишния разчет. Усвоените средства за административни разходи заемат 1,3 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 31.03.2019 г. са в размер на 580,8 млн. лв., което представлява 24,1 % от разчетените към ЗДБРБ за 2019 г. постъпления в размер на 2 410,5 млн. лева и с 10,1 млн. лв. повече спрямо събраните за същия период през 2018 г. *Данъчните приходи* по общинските бюджети са в размер на 252,9 млн. лв. или 24,5 % от годишните разчети към ЗДБРБ за 2019 г. и с 1,6 % по-малко спрямо тези за същия период на предходната година. От *имуществени данъци по Закона за местните данъци и такси* в местните бюджети към 31 март 2019 г. са постъпили общо 246,4 млн. лв., което представлява 24,4 % от годишния разчет и с 1,5 % по-малко от постъпленията за същия период на 2018 г. С най-значителен дял в приходите от имуществени данъци е данъкът върху превозните средства 39,9 %, следват данъкът върху недвижимите имоти – 36,8 %, данъкът върху придобиване на имущество по дарения и възмезден начин – 22,2 % и туристически данък – 1,1 %. През отчетния период по бюджетите на общините са постъпили 6,5 млн. лв. от *патентен данък и данък върху таксиметров превоз на пътници* (28,5 % от годишния разчет).

Общият размер на *неданъчните приходи* по местните бюджети към 31 март 2019 г. е 322,5 млн. лв. или 23,8 % от разчетите към ЗДБРБ за 2019 г. Най-голям относителен дял заемат приходите от общински такси, които възлизат на 213,3 млн. лв. (25,7 % от разчетените за годината), следват приходите и доходите от собственост – 62,6 млн. лв. (20,4 % от разчетените за 2019 г.), постъпленията от продажба на нефинансови активи – 27,9 млн. лв. (19,0 % от разчета за годината), приходите от концесии 20,0 млн. лв. (43,3 % от разчета за 2019 г.) и постъпленията от глоби, санкции и наказателни лихви – 17,8 млн. лв. (22,2 % от планираните).

През отчетния период по общинските бюджети са постъпили 5,4 млн. лв. приходи от *помощи и дарения*, което е 27,7 % от разчетените за годината 19,6 млн. лева.

* **Разходи**

Към 31.03.2019 г. общините са отчели общо разходи в размер на 1 434,1 млн. лв., които представляват 23,4 % от разчетите към ЗДБРБ за 2019 година.

*Нелихвените разходи* възлизат на 1 425,5 млн. лв. или 23,4 % от годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 746,2 млн. лв. или 22,6 % от планираните за 2019 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 442,1 млн. лв., 26,6 % от годишния разчет. Разходите за субсидии са в размер на 44,8 млн. лева (36,9 % от годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Разходите за субсидии за организации с нестопанска цел са отчетени и отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините, отчетени в местните дейности. Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 42,1 млн. лв., което е 34,0 % от разчетите към ЗДБРБ за 2019 година.

Капиталовите разходи са в размер на 150,3 млн. лв. или 17,1 % от разчетите към ЗДБРБ за 2019 година.

*Разходите за лихви* възлизат на 8,6 млн. лв. и са 23,8 % от разчета за 2019 г. Лихвените плащания по заеми от чужбина са в размер на 3,6 млн. лв., по облигационни заеми - 0,6 млн. лв., по други вътрешни заеми (банкови, заеми към „ФЛАГ“ ЕАД и др.) са 2,8 млн.лв. и други лихвени плащания (по изпълнителни листове, за забавено изпълнение по сключени договори и др.) са в размер на 1,6 млн. лв.

Общият размер на отчетените разходи за дофинансиране на делегираните от държавата дейности с местни приходи е 34,8 млн. лева.

* **Финансиране**

Към 31.03.2019 г. по общинските бюджети са изплатени *погашения по заеми* от чужбина в размер на 8,4 млн. лева, а получените средства от началото на годината по тези заеми са в размер на 19,6 млн. лв. От банки в страната и други местни лица (ФЛАГ ЕАД, Фонд „Енергийна ефективност и възобновяеми източници“ и др.) общините са получили заеми в размер на 29,7 млн. лв. и са изплатили погашения в размер на 31,1 млн. лева.

Погашенията по емитирани през предходни периоди общински ценни книжа са в размер на 2,4 млн. лв., а емитираните общински ценни книжа за отчетния период са в размер на 6,0 млн. лева.

Другото финансиране /нето/ по общинските бюджети към 31.03.2019 г. е отрицателно - 7,6 млн. лв., като съществена част от него представлява отчетеното превеждане /резервиране/ на суми по реда на чл. 60 и чл. 64 от Закона за управление на отпадъците по сметката за чужди средства на съответната РИОСВ.

За периода нетният размер на задълженията и погашенията по финансов лизинг и търговски кредити като форми на дълг е в размер на (-0,3) млн. лева.

Нетният размер на събраните средства и извършени плащания от общините за сметка на други бюджети, сметки и фондове е в размер на (-0,5) млн. лв.

Постъпленията от приватизация на дялове, акции и участия в общинските бюджети през периода са 0,2 млн. лева.

# Общините приключиха първо тримесечие на 2019 г. с бюджетни наличности (по банкови сметки и в каса) в размер на 1 358,3 млн. лв., като 472,4 млн. лв. (34,8 %) са отчетени като остатък в делегираните от държавата дейности.

# Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

**Приходите на БНТ** към 31.03.2019 г. са в размер на 1,3 млн. лв. при планирани за годината 7,5 млн. лв. или за отчетния период са постъпили 17,9 % от планираните за годината. Отчетените приходи са постъпления от продажби на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество.

Отчетените **разходи** **на БНТ** към 31.03.2019 г. са в размер на 17,5 млн. лв. или 23,1 % от годишния разчет по ЗДБРБ за 2019 г. За периода са отчетени 12,9 млн. лв. текущи разходи и 4,7 млн. лв. капиталови разходи. По бюджета на БНТ в частта на финансирането са отчетени погашения по търговски кредит в размер на 0,7 млн. лв., които представляват погашения на задължения по договори от предходната година за такси за разпространение на програмите на БНТ и за придобиване на транспортни средства. В разпределението на разходите по бюджета на обществената медия е включен преходния остатък за 2018 г. (съгл. чл. 70, ал. 6 от Закона за радиото и телевизията) в размер на 0,8 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените ***бюджетни взаимоотношения на БНТ с централния бюджет*** за 2019 г. са в размер на 67,7 млн. лв., съгласно чл. 48, т. 2 от ЗДБРБ за 2019 г.

За отчетния период е усвоена сума в размер на 17,0 млн. лв. или 25,1 % от размера на определените със ЗДБРБ за 2019 г. бюджетни взаимоотношения на БНТ с централния бюджет.

**Приходите по бюджета на БНР** за първите три месеца на 2019 г. са в размер на 0,4 млн. лв., което представлява 18,7 % от планираните за годината 2,1 млн. лв. Отчетените приходи са постъпления от продажби на услуги, стоки и продукция (реклама, спонсорски съобщения, технически услуги, съвместни проекти, приходи от концертна дейност и др.), наеми на имущество и др.

Изпълнението на **разходите** **по бюджета на** **БНР** възлиза на 11,5 млн. лв. или 24,6 % от годишния разчет по ЗДБРБ за 2019 г. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходния остатък за 2018 г. (съгл. чл. 70, ал. 6 от Закона за радиото и телевизията) в размер на 0,2 млн. лева.

Общо утвърдените ***бюджетни взаимоотношения на БНР с централния бюджет*** за 2019 г. са в размер на 44,3 млн. лв. съгласно чл. 48 т.1 от ЗДБРБ за 2019 г. За отчетния период е усвоена сума в размер на 12,4 млн. лв. или 28,0 % от размера на определените със ЗДБРБ за 2019 г. бюджетни взаимоотношения на БНР с централния бюджет.

**Приходите на БТА** към 31.03.2019 г. са 0,4 млн. лв. или 22,5 % от предвидените за годината, като това са основно постъпления от продажба на информационни продукти и услуги.

**Отчетените разходи на** БТА за периода са 2,1 млн. лв., което е 28,6 % от годишния разчет по ЗДБРБ за 2019 г. Общо утвърдените ***бюджетни взаимоотношения на БТА с централния бюджет*** за 2019 г. са в размер на 5,2 млн. лв. Отчетените трансфери са в размерна 1,5 млн. лв. или 29,4 % от средствата, определени за БТА със ЗДБРБ за 2019 година.

Министерство на финансите, май 2019 г.

1. [1] От общия индекс са изключени енергийните стоки и непреработените храни. [↑](#footnote-ref-2)
2. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за 2018 г. са на база месечни отчети, а тези за 2017 г. - на база тримесечни отчети на ПРБ. [↑](#footnote-ref-3)
3. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-4)
4. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-5)
5. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-6)
6. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-7)
7. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-8)